# Dôvodová správa

### Všeobecná časť

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky,ktorým sa mení a dopĺňa nariadenie vlády Slovenskej republiky č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam.

Cieľom predloženého návrhu nariadenia vlády je upraviť podmienky predaja spracovaných produktov rastlinného pôvodu konečnému spotrebiteľovi vzhľadom k tomu, že poznatky z praxe poukazujú na potrebu úpravy množstiev prvotných produktov rastlinného pôvodu a doplnenia o množstvá spracovaných produktov rastlinného pôvodu, nakoľko sú spotrebiteľmi takéto produkty žiadané. Cieľom nariadenia vlády je umožniť vyrábať spracované rastlinné produkty v domácich podmienkach výrobcu, avšak nejde o podniky, ktorých koncepcia zahŕňa určitú kontinuitu činností ani určitý stupeň organizácie. Zároveň sa zlepší využívanie regionálnych prírodných domácich potravín, výrazne sa zníži plytvanie s potravinami hlavne na vidieckej úrovni a umožní sa pokračovanie v používaní tradičných metód spracovania regionálnych surovín pri výrobe potravín a to aj v regiónoch s geografickým znevýhodnením.

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.

Návrh nariadenia vlády nemá vplyv na rozpočet verejnej správy, na podnikateľské prostredie, nemá sociálne vplyvy, vplyvy na životné prostredie a ani vplyvy na informatizáciu spoločnosti.

**DOLOŽKA ZLUČITELNOSTI**

**právneho predpisu s právom Európskej únie**

1. **Predkladateľ právneho predpisu**: Ministerstvo pôdohospodárstva a rozvoja vidieka Slovenskej republiky.
2. **Názov návrhu právneho predpisu**: Návrh nariadenia vlády Slovenskej republiky,ktorým sa mení a dopĺňa nariadenie vlády Slovenskej republiky č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam
3. **Problematika návrhu právneho predpisu:**
	* je upravená v práve Európskej únie:

primárnom:

Zmluva o fungovaní Európskej únie

Hlava III – Poľnohospodárstvo a rybné hospodárstvo

Hlava VII – Kapitola 3 – Aproximácia práva

Hlava XIV – Verejné zdravie,

sekundárnom:

1. nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (Mimoriadne vydanie Ú. v. EÚ, kap. 13/zv. 34) v platnom znení,
2. nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (Mimoriadne vydanie Ú. v. EÚ, kap. 3/zv.45) v platnom znení,
	1. nie je obsiahnutá v judikatúre súdneho dvora Európskej únie alebo Súdu prvého stupňa Európskej únie.
3. **Záväzky Slovenskej republiky vo vzťahu k  Európskej únii:**
4. bezpredmetné,
5. bezpredmetné,
6. v oblasti, ktorú upravuje toto nariadenie vlády, nebolo začaté konanie proti Slovenskej republike o porušení podľa čl. 258 až 260 Zmluvy o fungovaní Európskej únie,
7. bezpredmetné.
8. **Stupeň zlučiteľnosti návrhu právneho predpisu s právom Európskej únie:**

Úplný.

1. **Gestor ( spolupracujúce rezorty):**

Ministerstvo pôdohospodárstva a rozvoja vidieka Slovenskej republiky

# Doložka

# vybraných vplyvov

**A.1. Názov materiálu:** návrh nariadenia vlády Slovenskej republiky,ktorým sa mení a dopĺňa nariadenie vlády Slovenskej republiky č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

*bezpredmetné*

**A.5. Stanovisko gestorov**

*bezpredmetné*

# Osobitná časť

### K Čl. I

### K bodu 1

V odseku 2 sa upravujú maximálne množstvá prvotných produktov rastlinného pôvodu, ktoré môže výrobca ročne predať za jeden rok priamo konečnému spotrebiteľovi alebo dodáva miestnej maloobchodnej prevádzkarni, ktorá priamo zásobuje konečného spotrebiteľa. Množstvá uvedené v odseku 2 písmeno a) až q) boli upravené na základe požiadavky z praxe.

### K bodu 2

V odseku 5 sa upravujú maximálne množstvá spracovaných produktov rastlinného pôvodu, ktoré môže výrobca predať za jeden rok priamo konečnému spotrebiteľovi alebo dodáva miestnej maloobchodnej prevádzkarni, ktorá priamo zásobuje konečného spotrebiteľa. Množstvá uvedené v odseku 5 písmeno a) až i) boli upravené na základe požiadavky z praxe.

V odseku 6 sa definuje výrobca na účely odseku 5.

V odseku 7 sa odkazom na prílohu 1 ustanovujú požiadavky na výrobu produktov podľa odseku 5.

V odseku 8 sa ustanovujú požiadavky na bezpečnosť surovín rastlinného pôvodu.

V odseku 9 sa upravuje zodpovednosť výrobcu za bezpečnosť a kvalitu prvotných a spracovaných produktov rastlinného pôvodu, zdravotná spôsobilosť výrobcu a vymedzenie údajov potrebných pre evidenciu produktov.

**K bodu 3**

Legislatívno-technická úprava vzhľadom na vloženie novej prílohy č. 1.

### K bodu 4

Dopĺňa sa príloha č. 1, ktorá ustanovuje technické a hygienické požiadavky na proces výroby spracovaných produktov rastlinného pôvodu.

### K Čl. II

Nadobudnutie účinnosti záleží na skončení notifikačného procesu v Európskej únii.